დიდი არმია
დიდი არმია (ფრანგ. Grande Armée) — საფრანგეთის იმპერიის ძირითადი არმიის სახელწოდება ნაპოლეონის ომების დროს. არმიის შექმნა უკავშირდება ნაპოლეონ I-ის მიერ დაგეგმილ, ბრიტანეთში შეჭრის ოპერაციას. ოპერაციისთვის არმია ბულონის ბანაკში მზადდებოდა, თუმცა მესამე კოალიციის ომის დაწყების გამო მას თავისი თავდაპირველი მისია არ შეუსრულებია. დიდი არმიის სახელს ატარებს პირადად ნაპოლეონის დაქვემდებარებაში მყოფი არმიები. პირველად არმიამ მონაწილეობა მიიღო მესამე კოალიციის ომში, უკანასკნელად კი მეექვსე კოალიციის ომში, რის შედეგადაც საფრანგეთ-რუსეთის ომის შემდეგ დასუსტებული არმია განადგურდა. ხშირად ასი დღის განმავლობაში მობილიზებულ არმიას, რომელმაც ვატერლოოს ბრძოლაში მიიღო მონაწილეობა, ასევე დიდ არმიას უწოდებენ. არმიის რაოდენობის კულმინაციას მიაღწია საფრანგეთ-რუსეთის ომში, როდესაც ის 600,000 ჯარისკაცს ითვლიდა.